**Ministru kabineta noteikumu projekta „Grozījumi Ministru kabineta 2008.gada 25.novembra noteikumos Nr.983 „Noteikumi par atbalsta piešķiršanu tehnoloģiju pārneses un riska kapitāla jomā”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots, pamatojoties uz Ministru kabineta iekārtas likuma 31.panta pirmās daļas 3.punktu.  Noteikumu projekts izstrādāts atbilstoši Ministru kabineta 2015.gada 7.jūlija sēdes protokollēmuma Nr.65 38.§ 2.punktam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2008.gada 25.novembra noteikumi Nr.983 „Noteikumi par atbalsta piešķiršanu tehnoloģiju pārneses un riska kapitāla jomā” (turpmāk – MK noteikumi Nr.983) nosaka nosacījumus, atbilstoši kādiem sagatavošanas kapitāla fonds un sākuma kapitāla fonds (fondu pārvaldnieks SIA „AIFP Imprimatur Capital Fund”), izaugsmes kapitāla fondi (fondu pārvaldnieki SIA „ZGI Capital”, SIA „FlyCap AIFP”, SIA „Expansion Capital”) un riska kapitāla fonds (fonda pārvaldnieks SIA „BaltCap AIFP”) veic investīcijas, tostarp pēc-investīcijas, komersantos darbības programmas „Uzņēmējdarbība un inovācijas” papildinājuma 2.2.1.1.aktivitātes „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos” (turpmāk – 2.2.1.1.aktivitāte) ietvaros.  Latvijā riska kapitāla nozares attīstība, jaunu un dzīvotspējīgu riska kapitāla fondu, jo īpaši fondu, kas sniedz investīcijas uzņēmumiem to agrīnajā izaugsmes stadijā, attīstība ir atkarīga no valsts intervences. Pieejamība investīcijām uzņēmumiem 2.2.1.1.aktivitātē īstenotajos sagatavošanas kapitāla, sākuma kapitāla, izaugsmes kapitāla un riska kapitāla fondos sniedz iespēju mikro, maziem un vidējiem komersantiem saņemt finansējumu ekonomiski pamatotu un perspektīvu biznesa projektu īstenošanai situācijās, kad paaugstinātu darījumu risku, neesošas kredītvēstures, nepietiekamas saimnieciskās darbības vēstures, nodrošinājuma, pašu kapitāla vai komercbanku kreditēšanas politikai neatbilstošu finanšu rādītāju dēļ nav iespējams saņemt finansējumu no tirgus dalībniekiem nepieciešamajā apmērā biznesa projekta realizēšanai. Minēto instrumentu īstenošanas nepieciešamību pamato tirgus nepilnību izvērtējums (apstiprināts 2015.gada 30.aprīļa Uzraudzības komitejā).  Saskaņā ar MK noteikumu Nr.983 9.punktu investīcijas fondos, sīkos (mikro), mazos un vidējos komersantos var veikt līdz 2020.gada 31.decembrim, savukārt Eiropas Reģionālās attīstības fonda (turpmāk – ERAF) finansējuma izmantošanas termiņš ir 2015.gada 31.augusts. 2011.gada 19.oktobra Ministru kabineta noteikumi Nr.818 „Noteikumi par darbības programmas „Uzņēmējdarbība un inovācijas” papildinājuma 2.2.1.1.aktivitāti „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos”” (turpmāk – MK noteikumi Nr.818), kā arī darbības programmas „Uzņēmējdarbība un inovācijas” papildinājums paredz, ka 2.2.1.1.aktivitātē līdzšinēji ir pieejams publiskais finansējums 65 265 196 *euro*, tajā skaitā ERAF finansējums 60 173 796 *euro* un valsts budžeta finansējums 5 091 400 *euro*. Laika periodā līdz 2015.gada 31.maijam ir noslēgti 171 aizdevumu un investīciju darījumu līgumi ar komersantiem par kopējo publisko finansējumu 35 736 615 *euro* (tajā skaitā ERAF finansējuma daļa 32 948 768 *euro*), savukārt veikto maksājumu apmērs komersantiem par publiskā finansējuma daļu sastāda 30 620 814 *euro* (ERAF finansējums 28 232 055 *euro*). Ņemot vērā vadības izmaksas finanšu starpniekiem un AS „Attīstības finanšu institūcija Altum” (turpmāk – Altum), kas radušās periodā līdz 2015.gada 31.martam un sastāda 9 463 083 *euro*, 2.2.1.1.aktivitātē līdzšinēji pieejamais ERAF un valsts budžeta finansējums ir apgūts 40 083 897 *euro* apmērā jeb par 61 %.  Atbilstoši Altum 2.2.1.1.aktivitātē ar finanšu starpniekiem noslēgtajiem līgumiem[[1]](#footnote-1), un, ņemot vērā 2007.-2013.gada plānošanas periodā līdzšinēji radušās un vēl paredzētās vadības izmaksas Altum par 2.2.1.1.aktivitātes administrēšanu (tostarp ņemot vērā Eiropas Investīciju fondam periodā no 2008.gada 16.jūlija līdz 2011.gada 31.decembrim attiecinātās vadības izmaksas), 2.2.1.1.aktivitātē ir uzņemtas saistības par lielāku pieejamā publiskā – ERAF un valsts budžeta – finansējuma apmēru, nekā noteikts MK noteikumos Nr.818. 2.2.1.1.aktivitātē līgumu ietvaros uzņemtās saistības ar finanšu starpniekiem, kā arī indikatīvās Altum vadības izmaksas par 2.2.1.1.aktivitātes administrēšanu 2007.-2013.gada plānošanas periodā veido 72 912 192 *euro*, savukārt MK noteikumu Nr.818 ietvaros 2.2.1.1.aktivitātē ir pieejams publiskais finansējums 65 265 196 *euro*. Atbilstoši ar finanšu starpniekiem noslēgtajiem līgumiem un, ņemot vērā Altum vadības izmaksas periodā līdz 2016.gada 31.oktobrim, šobrīd 2.2.1.1.aktivitātē saistības ir uzņemts par 7 646 996 *euro* lielāku pieejamā publiskā (ERAF un valsts budžeta) finansējuma apmēru, lai nodrošinātu riska kapitāla fondu darbību atbilstoši tirgus praksei (pēc-investīcijas), sekmētu 2007.-2013.gada plānošanas perioda publiskā finansējuma apguvi un veicinātu investīcijas Latvijas ekonomikā.  Saskaņā ar MK noteikumu Nr.983 6.1 punktu izaugsmes kapitāla fondu pārvaldniekiem investīcijām un administratīvajām izmaksām līdzšinēji ir pieejams publiskais finansējums 30 000 000 *euro*. Iepirkuma procedūras dokumentos – Sarunu procedūras kandidātu atlases nolikumā, Tehniskajā specifikācijā (2.pielikums) un Uzaicinājumā iesniegt piedāvājumus – ir noteiktas tiesības Altum palielināt publiskā finansējuma piešķīrumu katrā izaugsmes kapitāla fondā līdz 15 000 000 *euro* (līdzšinēji katram izaugsmes kapitāla fonda pārvaldniekam ir piešķirti publiskie līdzekļi 10 000 0000 *euro* apmērā). Saskaņā ar izaugsmes kapitāla fondu pārvaldnieku un Altum sniegto informāciju Ekonomikas ministrijai (turpmāk – EM), kas, cita starpā, ir ietverta EM izstrādātajā un 2015.gada 7.jūlija Ministru kabineta sēdē izskatītajā informatīvajā ziņojumā „Par publiskā finansējuma izmantošanu 2007.-2013.gada plānošanas perioda Ekonomikas ministrijas kompetencē esošo finanšu instrumentu ietvaros” (turpmāk – Ziņojums), šobrīd izvērtēšanā esošie un jau veiktie investīciju darījumi nodrošina saistību uzņemšanos par visu investīcijām pieejamā publiskā finansējuma apmēru (ņemot vērā administratīvajiem izdevumiem paredzēto finansējumu, katram fondam investīcijām komersantos indikatīvi ir pieejami 8 000 000 *euro*). Vairākkārtēju tikšanās ar izaugsmes kapitāla fondu pārvaldniekiem laikā š.g. ietvaros EM ir guvusi pārliecību par pietiekošu un kvalitatīvu darījumu plūsmu fondos. Bez papildus publiskā finansējuma piešķīruma jaunu darījumu vērtēšana un investīciju darījumu strukturēšana nav iespējama. Ņemot vērā minēto, un, lai veicinātu investīcijas Latvijas tautsaimniecībā, nodrošinātu investīciju pieejamības nepārtrauktību komersantiem līdz jaunu riska kapitāla instrumentu ieviešanai 2014.-2020.gada plānošanas periodā, nodrošinātu izaugsmes kapitāla fondu darbību atbilstoši tirgus praksei (pietiekošu finansējumu investīcijām, tostarp portfelī esošajos komersantos), noteikumu projekts paredz veikt attiecīgos grozījumus MK noteikumu Nr.983 6.1 punktā, palielinot publisko finansējumu izaugsmes kapitāla fondos līdz 45 000 000 *euro*.  Publiskā finansējuma piešķīrums 45 000 000 *euro* apmērā izaugsmes kapitāla fondiem jau sākotnēji tika noteikts iepirkuma procedūras dokumentos, un noteikumu projekts neparedz ietekmi uz sākuma kapitāla un riska kapitāla fondu publiskā finansējuma piešķīruma apmēru. Ņemot vērā minēto, noteikumu projekts nodrošina Komisijas 2014.gada 17.jūnija Regulas (ES) Nr. [651/2014](http://eur-lex.europa.eu/eli/reg/2014/651?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas Regula Nr. [651/2014](http://eur-lex.europa.eu/eli/reg/2014/651?locale=LV)) (Eiropas Savienības Oficiālais Vēstnesis, 2014. gada 26. jūnijs, Nr. L 187) 58.panta 3.punktā noteikto nosacījumu ievērošanu. 2.2.1.1.aktivitātē īstenotais sākuma kapitāla fonds un riska kapitāla fonds finansējumu sniedz atbilstoši noslēgtajiem līgumiem par fondu pārvaldīšanu, vienlaikus ievērojot Komisijas Regulā Nr.651/2014 58.panta 3.punktā noteikto. MK noteikumu Nr.983 3.punktā ietvertā atsauce uz Komisijas Regulas Nr.651/2014 58.panta 4.punktu ir neprecīza, attiecīgi noteikumu projekts paredz veikt tehniskus precizējumus MK noteikumu Nr.983 3.punktā, nosakot, ka sākuma kapitāla un riska kapitāla fondi finansējumu sniedz, ievērojot Komisijas Regulas Nr.651/2014 58.panta 3.punktā minēto.  Lai nodrošinātu, ka finansējums 2.2.1.1.aktivitātē ir pietiekošs noslēgto līgumu ar finanšu starpniekiem ietvaros uzņemto saistību izpildei, tostarp noteikumu projektā paredzētajam izaugsmes kapitāla fondu publiskā finansējuma piešķīruma palielinājumam, un Altum vadības izmaksu segšanai (uzņemto saistību apmērs 2.2.1.1.aktivitātē kopumā sastādīs 87 912 192 *euro*), EM paredz 2.2.1.1.aktivitātes īstenošanai papildus ERAF un valsts budžeta finansējumam novirzīt finanšu resursus 22 646 996 *euro* apmērā no šādiem finanšu avotiem – 2.2.1.1.aktivitātē gūtajiem ieņēmumiem no brīvo publisko līdzekļu noguldījumiem 3 566 237 *euro* apmērā un atmaksātā publiskā finansējuma 2.2.1.3.aktivitātē „Garantijas komersantu konkurētspējas uzlabošanai” (turpmāk – 2.2.1.3.aktivitāte) 14 066 540 *euro* apmērā un 2.2.1.4.1.apakšaktivitātē „Atbalsts aizdevumu veidā komersantu konkurētspējas uzlabošanai” (turpmāk – 2.2.1.4.1.apakšaktivitāte) 5 014 219 *euro* apmērā.  Atbilstoši EM izstrādātajam un 2015.gada 30.aprīļa Uzraudzības komitejā apstiprinātajam tirgus nepilnību izvērtējumam un 2015.gada 30.jūnija Ministru kabineta sēdes protokollēmuma 72.§ 6.punktam daļu no 2007.-2013.gada plānošanas perioda finanšu instrumentos atmaksātā publiskā finansējuma ir paredzēts izmantot, lai Altum veiktu iemaksas Baltijas Inovāciju fondā un lai līdzfinansētu 2014.-2020.gada plānošanas perioda finanšu instrumentus. Saskaņā ar 2015.gada 30.jūnijā Ministru kabineta sēdē apstiprināto informatīvo ziņojumu „Par Baltijas Inovāciju fondu un finansējuma palielinājumu” periodā līdz 2028.gadam iemaksām Baltijas Inovāciju fondā vēl ir nepieciešams novirzīt atmaksāto finansējumu 24 407 100 *euro* apmērā. Savukārt tirgus nepilnību izvērtējums paredz 2007.-2013.gada plānošanas perioda finanšu instrumentos atmaksā publiskā finansējuma daļu 23 000 000 *euro* novirzīt finanšu instrumentu finansēšanai 2014.-2020.gada plānošanas periodā. EM apliecina, ka noteikumu projekts nerada riskus iemaksu Baltijas Inovāciju fondā veikšanai līdz 2028.gadam un 2014.-2020.gada plānošanas perioda finanšu instrumentu līdzfinansēšanai minētajā apmērā.  Atbilstoši nozares praksei vadības izmaksas fondu pārvaldniekiem rodas gan investīciju periodā, gan arī pēc investīciju perioda beigām dēļ nepieciešamības nodrošināt portfeļa pārvaldīšanu līdz attiecīgā fonda slēgšanai. Eiropas Savienības un nacionālā līmeņa tiesību akti neierobežo finanšu instrumentos atmaksātā publiskā finansējuma izmantošanas termiņu, attiecīgi šāda papildus finanšu resursu pieejamība no atmaksātā finansējuma 2.2.1.3.aktivitātē un 2.2.1.4.1.apakšaktivitātē ir būtiska, lai nodrošinātu iespējas EM attiecināt un Altum apmaksāt vadības izdevumus sagatavošanas kapitāla, sākuma kapitāla, riska kapitāla un izaugsmes kapitāla fondiem un finansēt tālākās investīcijas portfelī esošajos komersantos visā fondu darbības periodā (saskaņā ar MK noteikumu Nr.983 9.punktu – līdz 2020.gada 31.decembrim). Lai arī 2.2.1.1.aktivitātes īstenošanai papildus tiek novirzīts atmaksātais finansējums finanšu instrumentos, tomēr ERAF finansējuma, valsts budžeta un ieņēmumu no brīvo publisko līdzekļu noguldījumiem izmantošanas termiņa pagarinājums, kas noteikuma projekta ietvaros noteikts līdz 2016.gada 31.oktobrim, ir būtisks, lai nodrošinātu 2007.-2013.gada plānošanas perioda publiskā finansējuma apguvi. Nodrošinot iespējas 2.2.1.1.aktivitātē attiecināt vadības izmaksas, kas radušās visu fondu – sagatavošanas kapitāla, sākuma kapitāla, riska kapitāla un izaugsmes kapitāla – pārvaldniekiem periodā līdz 2016.gada 31.oktobrim, kā arī līdz 2016.gada 31.oktobrim veiktās tālākās investīcijas portfelī esošajos komersantos, tiks sekmēta 2007.-2013.gada plānošanas perioda publiskā finansējuma apguve. Jānorāda, ka iespējas veikt tālākās investīcijas portfelī esošajos komersantos pēc 2015.gada 31.decembra un līdz fondu darbības perioda beigām, cita starpā, ir noteiktas sākotnējos līgumos, kas noslēgti starp Eiropas Investīciju fondu un riska kapitāla fonda pārvaldnieku SIA „BaltCap AIFP” un SIA „AIFP Imprimatur Capital Fund Management”. Ņemot vērā minēto, noteikumu projekts neparedz noteikt diferencētus ERAF, valsts budžeta finansējuma un ieņēmumu no brīvo publisko līdzekļu noguldījumiem izmantošanas termiņus sagatavošanas kapitāla, sākuma kapitāla, riska kapitāla un izaugsmes kapitāla fondu ietvaros. Savukārt, lai nodrošinātu MK noteikumu Nr.983 normu atbilstību ar fondu pārvaldniekiem – SIA „BaltCap AIFP”, SIA „AIFP Imprimatur Capital Fund Management”, SIA „ZGI Capital”, SIA „FlyCap AIFP” un SIA „Expansion Capital” – noslēgtajiem līgumiem, kas paredz fondu darbības periodu līdz 2022.gada 31.decembrim, noteikumu projekts paredz veikt attiecīgos grozījumus MK noteikumu Nr.983 9.punktā, vienlaikus ievērojot Komisijas Regulas Nr.651/2014 14.pantā noteikto ierobežojumu (2020.gada 31.decembri) un Komisijas 2013.gada 18.decembra Regulas (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L 352/1) (turpmāk – Komisijas Regula Nr.1407/2013) 7.panta 4.punktā un 8.pantā noteikto (2021.gada 30.jūniju).  ERAF finansējuma, valsts budžeta un ieņēmumu no brīvo publisko līdzekļu noguldījumiem izmantošanas termiņš ir ierobežots (atbilstoši noteikumu projektam – 2016.gada 31.oktobris). Investīcijas un tālākās investīcijas portfelī esošajos komersantos un vadības izmaksas fondu pārvaldniekiem pēc 2016.gada 31.oktobra (vienlaikus ievērojot noteikumu projekta 4.punktā noteiktos ierobežojumus) sagatavošanas kapitāla, sākuma kapitāla, riska kapitāla un izaugsmes kapitāla fondos tiks finansētas no atmaksātā finansējuma 2.2.1.3.aktivitātē un 2.2.1.4.1.apakšaktivitātē. Ņemot vērā, ka noteikumu projekta ietvaros tiek diversificēti finansēšanas avoti (norādām, ka sagatavošanas kapitāla, sākuma kapitāla, riska kapitāla fondu apmēri netiek palielināti), noteikumu projekts paredz noteikt, ka sagatavošanas kapitāla, sākuma kapitāla, riska kapitāla un izaugsmes kapitāla fondu apmērs ir publiskā finansējuma apmērs, nevis Ieguldījuma fonda apmērs, kā līdzšinēji ir noteikts MK noteikumos Nr.983. Šāds grozījums ir nepieciešams, jo 2.2.1.1.aktivitāte pret Eiropas Komisiju tiks slēgta 2016.gada 31.oktobrī, pēc minētā termiņa investīcijas veicot un vadības izmaksas fondu pārvaldniekiem sedzot no atmaksātā finansējuma.  Vadības izmaksas pēc 2016.gada 31.oktobra ir atkarīgas no investīciju portfeļa apmēra, attiecīgi līdzšinēji nav iespējams viennozīmīgi prognozēt atmaksātā publiskā finansējuma apmēru no 2.2.1.3.aktivitātes un 2.2.1.4.1.apakšaktivitātes, kuru ir paredzēts izmantot vadības izmaksu segšanai sagatavošanas kapitāla, sākuma kapitāla, riska kapitāla un izaugsmes kapitāla fondiem pēc 2016.gada 31.oktobra. Tāpat arī nav iespējams noteikt tālāko investīciju portfelī esošajos komersantos apmēru pēc 2016.gada 31.oktobra, jo fondu pārvaldnieki veic investīcijas uzņēmumos, līdzdarbojoties to attīstības stratēģijā. Attiecīgi noteikumu projekts neparedz noteikt konkrētu papildus pieejamā finansējuma apmēru no atmaksātā finansējuma 2.2.1.3.aktivitātē un 2.2.1.4.1.apakšaktivitātē, kuru paredzēts izmantot pēc 2016.gada 31.oktobra.  Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999 (turpmāk – Regula Nr.1083/2006) 56.panta 1.punkts nosaka, ka struktūrfondu un brīvo līdzekļu ieņēmumu, kas gūti no brīvo struktūrfondu līdzekļu noguldījumu daļas, izmantošanas termiņš ir 2015.gada 31.decembris. Eiropas Komisijas 2015.gada 30.aprīļa pielikuma Nr.C (2015) 2771 Komisijas lēmumam, ar kuru groza Lēmumu Nr.C (2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013) 3.6.punkts paredz pagarināt izmaksu attiecināmības termiņu jaunu darījumu slēgšanai, maksājumiem komersantiem un vadības izmaksām finanšu instrumentos līdz 2017.gada 31.martam, tostarp līdz minētajam laika periodam paredzot termiņu Revīzijas un Sertifikācijas iestāžu paredzētajām darbībām 2007.-2013.gada plānošanas perioda slēgšanas nodrošināšanai.  Atbilstoši MK noteikumu Nr.983 16.1 punktam Izaugsmes kapitāla fondu pārvaldnieki tika izvēlēti publiskā iepirkuma procedūras ietvaros, nepiemērojot MK noteikumu Nr.983 1. un 2.pielikumā ietvertos kritērijus, tostarp kritēriju attiecībā uz izmaksu attiecināmības termiņu. Izaugsmes kapitāla fondu pārvaldnieku iepirkumu līgums paredz, ka izaugsmes kapitāla fondu darbību regulējošo tiesību aktu izmaiņu gadījumā fondu pārvaldniekiem ir pienākums sasaukt biedru sapulci, lai ne tikai apspriestu, bet arī ierosinātu nepieciešamos grozījumus līgumā, kas noslēgts starp Altum un fonda pārvaldnieku par izaugsmes kapitāla fonda īstenošanu, ar mērķi nodrošināt atbilstību attiecīgajiem tiesību akta grozījumiem.  Sagatavošanas kapitāla, sākuma kapitāla un riska kapitāla fondu pārvaldnieku atlasei netika piemērota publiskā iepirkuma procedūra. Minēto fondu pārvaldnieku atlasi veica Eiropas Investīciju fonds atbilstoši savām atlases procedūrām (atlases nosacījumi ir pieejami tīmekļa vietnē <http://www.eif.org/what_we_do/jeremie/calls-for-expression-of-interest/2010_Jeremie_Latvia_003_1/2008_Call_for_EOI_JEREMIE_Latvia_JER003_1.htm?lang=-en>). Vērtēšanas kritēriji, kas minēti MK noteikumu Nr.983 1.pielikumā un 2.pielikumā attiecināmi tikai uz sākotnējā piedāvājuma vērtēšanu, attiecīgi nav piemērojami visā sagatavošanas kapitāla, sākuma kapitāla un riska kapitāla fondu darbības periodā. Turklāt jānorāda, ka sākotnējos līgumos, kas noslēgti starp Eiropas Investīciju fondu un SIA „AIFP Imprimatur Capital Fund Management”, SIA „BaltCap AIFP” par sagatavošanas kapitāla, sākuma kapitāla un riska kapitāla fondu ieviešanu, tika paredzētas iespējas veikt un attiecīgi no publiskā finansējuma finansēt pēc-investīcijas portfelī esošajos komersantos (līguma slēgšanas brīdī pieejams ERAF un valsts budžeta finansējums).  Ar mērķi sekmēt kvalitatīvas papildus investīcijas Latvijas ekonomikā, mazināt 2007.-2013.gada plānošanas perioda publiskā finansējuma neapguves riskus, sekmēt nozares praksei atbilstošu riska kapitāla fondu darbību (būtiski, lai attīstītu finanšu tirgus struktūru un mazinātu finanšu tirgus nepilnības ilgtermiņā) noteikumu projekts paredz pagarināt ERAF, valsts budžeta finansējuma un ieņēmumu, kas gūti no brīvo publisko līdzekļu noguldījumiem, izmantošanas termiņu, to nosakot 2016.gada 31.oktobri.  Noteikumu projektā paredzētais termiņa pagarinājums līdz 2016.gada 31.oktobrim ir noteikts, ņemot vērā investīciju darījumu strukturēšanas komplicētību, tostarp nepieciešamo termiņu investīciju darījuma norisei (līdz 6 mēnešiem), un nepieciešamību EM nodrošināt riska kapitāla investīciju pieejamības nepārtrauktību komersantiem līdz jaunu riska kapitāla fondu atlasei un investīciju perioda uzsākšanai 2014.-2020.gada plānošanas periodā. Paredzēts, ka 2014.-2020.gada plānošanas periodā īstenojamo riska kapitāla fondu ietvaros investīcijas komersantiem būs pieejamas 2017.gada janvārī, ko nosaka Ministru kabineta valsts atbalsta noteikumu izstrādes process (tostarp paredz nozares līdzdalību), nepieciešamība piemērot publiskā iepirkuma procedūru fondu pārvaldnieku atlasei, tostarp iepirkumu dokumentācijas izstrādes process, kā arī nepieciešamība nodrošināt privātā līdzfinansējuma piesaisti attiecīgajā apmērā pēc fondu pārvaldnieku atlases (privātā līdzfinansējuma piesaiste atbilstoši nozares praksei noris indikatīvi 6 mēnešus).  Saskaņā ar Eiropas Komisijas 2015.gada 30.aprīļa pielikuma Nr.C (2015) 2771 Komisijas lēmumam, ar kuru groza Lēmumu Nr.C (2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013) 3.6.punktu līdz 2017.gada 31.martam ir jānodrošina un jāveic visas nepieciešamās darbības, lai nodrošinātu 2007.-2013.gada plānošanas perioda slēgšanu, tostarp jāparedz termiņš Revīzijas un Sertifikācijas iestādēm veicamajām darbībām. EM nodrošinās savlaicīgu EM kompetencē esošo un perioda slēgšanai nepieciešamo darbību veikšanu, tostarp noslēguma pārskata apstiprināšanu, līdz 2016.gada 30.decembrim.  Saskaņā ar Eiropas Komisijas 2011.gada 21.februāra vadlīniju par finanšu instrumentu ieviešanu atbilstoši Regulas Nr.1083/2006 44.punktam („Guidance Note on Financial Engineering Instruments under Article 44 of Council Regulation (EC) No 1083/2006”) 5.1.2.punktu ieņēmumi, kas gūti no brīvo struktūrfondu līdzekļu noguldījumiem, ir jāizmanto tam pašam mērķim, proti, finanšu instrumentu īstenošanai, un minēto ieņēmumu izlietošanas termiņš ir ierobežots – vienlīdzīgi kā struktūrfondu finansējuma gadījumā tas nepārsniedz termiņu, kas minēts Eiropas Komisijas 2015.gada 30.aprīļa pielikuma Nr.C (2015) 2771 Komisijas lēmumam, ar kuru groza Lēmumu Nr.C (2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013) 3.6.punktā. Lai nodrošinātu ieņēmumu no brīvo publisko līdzekļu noguldījumiem 2.2.1.1.aktivitātē pilnīgu apguvi līdz noteikumu projektā noteiktajam termiņam, noteikumu projekts paredz veikt attiecīgos grozījumus MK noteikumu Nr.983 9.punktā, paredzot, ka Ieguldījuma fondā papildus pieejamā finansējuma, kuru veido ieņēmumi no brīvo publisko līdzekļu noguldījumiem, izmantošanas termiņš ir 2016.gada 31.oktobris. Saskaņā ar Altum 2015.gada 10.jūlijā EM sniegto grāmatvedības izziņu, laika periodā līdz 2015.gada 31.martam 2.2.1.1.aktivitātē gūto ieņēmumu no brīvo publisko līdzekļu noguldījumiem apmērs sastāda 12 190 150 *euro,* no kura daļa (7 378 840 *euro*) līdzšinēji jau ir izmantota, lai attiecinātu izdevumu daļu, kas radusies 2.2.1.3.aktivitātē. Daļu no ieņēmumiem no brīvo publisko līdzekļu noguldījumiem (1 245 073 *euro* apmērā) paredzēts apgūt 2.2.1.4.2.apakšaktivitātē „Mezanīna aizdevumi un nodrošinājuma garantijas saimnieciskās darbības veicēju konkurētspējas uzlabošanai”. Tādejādi līdzšinēji 2.2.1.1.aktivitātē papildus pieejamais finansējums no ieņēmumiem no brīvo publisko līdzekļu noguldījumiem sastāda 3 566 237 *euro* apmērā. |
| 3. | Projekta izstrādē iesaistītās institūcijas | Altum |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kurs tiesiskais regulējums ietekmē vai varētu ietekmēt | Altum, fondu pārvaldnieki SIA „AIFP Imprimatur Capital Fund”, SIA „ZGI Capital”, SIA „FlyCap AIFP”, SIA „Expansion Capital”, SIA „BaltCap AIFP”, mazie (mikro) un vidējie komersanti. |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz ietekmi uz administratīvo slogu.  Noteikumu projekts paredz ietekmi uz Latvijas tautsaimniecību (uzņēmējdarbību), jo palielina investīcijām pieejamo finansējumu. Projekts pagarina ERAF, valsts budžeta finansējuma un jauna finanšu resursa – ieņēmumu no brīvo publisko līdzekļu noguldījumiem – izmantošanas termiņu, tādejādi nodrošinot turpmāku tirgus nepilnību risināšanu un sekmējot jaunu un kvalitatīvu investīciju norisi pēc 2015.gada 31.augusta. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Paralēli tiek virzīti grozījumi MK noteikumos Nr.818. |
| 2. | Cita informācija | Nepieciešams veikt grozījumus līgumā, kas noslēgts starp Altum un EM par 2.2.1.1.aktivitātes īstenošanu, precizējot pieejamā publiskā finansējuma apmēru, tostarp sadalījumā pa finanšu avotiem.  Nepieciešams veikt grozījumus attiecīgo līgumu, kas noslēgti starp Altum un fondu pārvaldniekiem, ietvaros, diversificējot pieejamā publiskā finansējuma avotus, palielinot pieejamā publiskā finansējuma apmēru izaugsmes kapitāla fondos, kā arī nosakot ERAF, valsts budžeta finansējuma un ieņēmumu no brīvo publisko līdzekļu noguldījumiem izlietošanas termiņu 2016.gada 31.oktobri. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Komisijas 2014.gada 17.jūnija Regula (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu.  Komisijas 2013.gada 18.decembra Regula (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam. | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Izstrādājot noteikumu projektu, ir ņemts vērā:   1. Eiropas Komisijas 2015.gada 30.aprīļa pielikums Nr.C (2015) 2771 Komisijas lēmumam, ar kuru groza Lēmumu Nr.C (2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013); 2. Eiropas Komisijas 2011.gada 21.februāra vadlīnijas par finanšu instrumentu ieviešanu atbilstoši Regulas Nr.1083/2006 44.punktam („Guidance Note on Financial Engineering Instruments under Article 44 of Council Regulation (EC) No 1083/2006”). | | |
| **1.tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Komisijas 2014.gada 17.jūnija Regula (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187).  Komisijas 2013.gada 18.decembra Regula (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L 352/1) . | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas Regulas Nr.651/2014 58.panta 3.punkts | | Noteikumu projekta 1.punkts. | | Ieviests pilnībā. | Neparedz stingrākas prasības. |
| Komisijas Regulas Nr.651/2014 14.pants | | Noteikumu projekta 4.punkts | | Ieviests pilnībā. | Neparedz stingrākas prasības. |
| Komisijas Regulas Nr.1407/2013 7.panta 4.punkts un 8.pants | | Noteikumu projekta 4.punkts | | Ieviests pilnībā. | Neparedz stingrākas prasības. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | EM 20 darba dienu laikā no noteikumu projekta spēkā stāšanās par veiktajām izmaiņām valsts atbalsta programmā informēs Eiropas Komisiju atbilstoši Komisijas Regulas Nr.651/2014 11.pantā norādītajam. | | | |
| Cita informācija | | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība noteikumu projekta izstrādē nav nepieciešama. |
| 2. | Sabiedrības līdzdalība projekta izstrādē | Sabiedrības līdzdalība noteikumu projekta izstrādē nav nepieciešama. |
| 3. | Sabiedrības līdzdalības rezultāti | Sabiedrības līdzdalība noteikumu projekta izstrādē nav nepieciešama. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministru kabineta noteikumu projekta izpildi nodrošinās EM un Altum. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Ministru kabineta noteikumu projekta izpilde tiks nodrošināta EM un Altum esošo funkciju ietvaros. |
| 3. | Cita informācija | Nav |

Anotācijas III sadaļa – noteikumu projekts šo jomu neskar.

Ekonomikas ministre D.Reizniece-Ozola

Vīza: Valsts sekretārs R.Beinarovičs

10.09.2015. 11:04

3712

A.Nicmane

67013203, Agita.Nicmane@em.gov.lv

1. Aizdevuma un mikroaizdevuma portfeļa pārvaldes līgums starp SIA „Latvijas Garantiju aģentūra” (ar 2015.gada 15.aprīli Altum) un SIA „Grand Credit” noslēgts 2014.gada 7.jūlijā, un starp SIA „Latvijas Garantiju aģentūra” (ar 2015.gada 15.aprīli Altum) un SIA „Capitalia” - 2014.gada 7.jūlijā. Līgums starp Eiropas Investīciju fondu (SIA „Latvijas Garantiju aģentūra” (ar 2015.gada 15.aprīli Altum) 2012.gada 1.janvārī pārņēma Eiropas Investīciju fonda saistības 2.2.1.1.aktivitātes ieviešanā) un SIA „AIFP Imprimatur Capital Seed Fund” par sagatavošanas kapitāla fonda īstenošanu noslēgts 2010.gada 11.jūnijā, ar SIA „AIFP Imprimatur Capital Technology Venture Fund” par sākuma kapitāla fonda īstenošanu - 2010.gada 11.jūnijā un ar SIA „AIFP BaltCap Latvia Venture Capital Fund” par riska kapitāla fonda īstenošanu - 2010.gada 22.janvārī. Līgumi par izaugsmes kapitāla fonda īstenošanu starp SIA „Latvijas Garantiju aģentūra” (ar 2015.gada 15.aprīli Altum) un SIA „ZGI-3 AIF”, SIA „FlyCap Investment Fund I AIF”, SIA „Expansion Capital Fund AIF” noslēgti 2013.gada 6.augustā. Līgumi starp Eiropas Investīciju fondu (tiesību un saistību pārņēmējs SIA „Latvijas Garantiju aģentūra” (ar 2015.gada 15.aprīli Altum)) un SEB banka un SWED banka par dalītā riska aizdevuma instrumenta ieviešanu noslēgti 2010.gada 26.martā. [↑](#footnote-ref-1)